ตลาดหุ้นไทยปิดเย็นบวกเล็กน้อย
ตลาดหุ้นไทยปิดเย็นบวกเล็กน้อย โดยดัชนีปิดตลาดวันนี้ อยู่ที่ระดับ 1,619.11 จุด บวก 0.69 จุด หรือ 0.04% มูลค่าซื้อขาย 4.49 หมื่นลบ. ขณะที่ทิศทางตลาดหุ้นเอเชียส่วนใหญ่ปิดลบ
4 ก.ย. 2560

ผู้สื่อข่าวรายงานว่า ดัชนีปิดตลาดวันนี้ อยู่ที่ระดับ 1,619.11 จุด บวก 0.69 จุด หรือ 0.04% มูลค่าซื้อขาย 4.49 หมื่นลบ. ขณะที่ทิศทางตลาดหุ้นเอเชียส่วนใหญ่ปิดลบ
10 หุ้นดันดัชนีวันนี้

ตลาดหุ้นเอเชีย

โดย น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยวันนี้แกว่งแคบมาก โดยยังคงจับตาสถานการณ์ในเกาหลีเหนืออย่างใกล้ชิด ซึ่งเรื่องนี้ได้ไปกดดันตลาดหุ้นในภูมิภาคเอเชียที่ส่วนใหญ่จะติดลบ เช่นเดียวกับตลาดในยุโรปที่เปิดเทรดในช่วงบ่ายนี้ก็ปรับตัวลงเป็นส่วนใหญ่ด้วย เนื่องจากต่างรอดูว่าจะมีมาตรการคว่ำบาตรอะไรออกมาเพิ่มเติม หลังจากที่เกาหลีเหนือได้ทดสอบนิวเคลียร์เมื่อวันอาทิตย์ที่ผ่านมา จนทำให้เกิดแผ่นดินไหว
นอกจากนี้ ประธานาธิบดีโดนัลด์ ทรัมป์ แห่งสหรัฐฯ ก็ได้ออกมาว่า จะยุติการค้ากับประเทศที่ดำเนินธุรกิจกับเกาหลีเหนือ ส่วนจะทำได้หรือไม่ต้องรอดูอีกที แต่เรื่องนี้ก็มีผลต่อประเทศจีน เพราะจีนได้มีการนำเข้า-ส่งออกกับเกาหลีเหนือ 80-90% ซึ่งก็ต้องรอดูการปรับตัวของจีนด้วย
โดยดัชนีหุ้นไทยก็ได้รับ Sentiment กดดันจากการขึ้นเครื่องหมาย XD เพื่อจ่ายปันผลของหุ้น SCB ในวันนี้ และพรุ่งนี้ก็มีหุ้นในกลุ่มแบงก์ตัวอื่นขึ้นเครื่องหมาย XD ด้วย ก็คงจะกดดันดัชนีฯ
ส่วนแนวโน้มการลงทุนในวันพรุ่งนี้ (5 ก.ย.) น.ส.ธีรดา กล่าวว่า ตลาดฯคงจะแกว่งตัว เนื่องจากสถานการณ์ยังไม่มีความแน่นอน ประกอบกับนักลงทุนก็คงจะระวังการลงทุนด้วย พร้อมให้แนวรับ 1,610-1,600 จุด ส่วนแนวต้าน 1,620-1,625 จุด